Obisk misijonske vasi v Ljubljani, 18. 10. 2013

Ker smo že nekaj let botri deklici oz. fantu iz Malavija, ki mu vsak mesec s prostovoljnimi prispevki omogočamo, da obiskuje šolo in dobi tudi dovolj hrane, smo s šolsko skupnostjo organizirali ogled prireditve misijonska vas v Ljubljani, ki jo pripravlja Misijonsko središče Slovenije, ki je odgovorno tudi za to, da naša podarjena sredstva res pridejo do tistega, ki so mu namenjena. Predstavniki 6., 7. in 8. razreda so se za to odločili sami.

Prijazno so nas sprejeli, saj obiskovalcev iz drugih krajev ni veliko, in misijonarja iz Albanije in z Madagaskarja sta nam povedala nekaj zanimivih in pretresljivih izkušenj, ki sta jih doživela pri svojem delu, predvsem z revnimi otroki. Ogledali smo si kratek film o Pedru Opeki in njegovih prizadevanjih, da bi pomagal najrevnejšim.

V novi telovadnici je bila postavljena vas – kolibe iz trsja in drugih rastlin. Ena je bila učilnica v Afriki, druga ambulanta, v kakršni so imeli prakso slovenski študenti tropske medicine. O svojih izkušnjah so tudi pripovedovali. Dve albanski dekleti sta v narodnih nošah plesali svoje ljudske plese in naše osmošolke so se jima pridružile. Na stojnicah so za majhne prispevke lahko kupili zanimive izdelke, ki so jih na raznih koncih sveta naredili tisti, ki sodelujejo z misijoni. Tako so malo pomagali tistim, ki našo pomoč potrebujejo.

Za naše učence je bila to nova, drugačna, zanimiva izkušnja, prepričani so, da delamo prav, da pomagamo Andrewu.

Trbovlje, 20. 10. 2013 Za ŠS Jasna Drnovšek

Zanimivo se mi je zdelo, da revni ljudje na Madagaskarju sploh ne vedo, da so revni, čeprav imajo riža samo za približno tri mesece, potem jedo pa maniok, kar so nekakšne korenine. Neža, 6.a

Najbolj sem si zapomnila to, da so nekateri ljudje res pripravljeni pomagati drugim celo življenje, čeprav za tone dobijo plačila. Sara, 6.a

Videla sem ceste, ki sploh niso ceste, ampak blatna poseka z velikimi luknjami in jarki, in da so za 50 km rabili 6 ur vožnje. Ema, 6.a

Všeč mi je bilo, da so ti ljudje tako pomirjeni in da se žrtvujejo za druge. Simon, 6.a

Zapomnil si bom vodnjak, ki je stal med kolibami v vasi. Tadej, 6.a

Uživala sem v plesu z mladima Albankama. Kupila sem lepe izdelke. Klara, 8.a

V Albaniji imajo šolo, ki je slabša, kot so pri nas hlevi za krave (tako je nekdo povedal), zraven je pa nova šola, ki je oblasti že 6 let nočejo odpreti. Laura, 8.a

Pretresle so me fotografije okuženih ran pri afriških otrocih, ki se sploh ne zacelijo, pa zgodba o albanski deklici s ceste, ki ni znala jesti, ne sedeti, ni se znala obleči, spala je v hladilniku. Živa, 8.a

Starši niso izobraženi, ko se ločijo, morajo mame in otroci na cesto. Tudi maščujejo se jim. Kim, 8.a

Vsi so bili tako prijazni. Zala, 7.a

Kar težko sem verjel, da živijo ljudje tako stran od civilizacije, da se tega ne zavedajo. Blaž, 7.a

Ne bom pozabila Pedra Opeke in njegovih otrok s smetišča. Neža, 8.a

Albanski dekleti, ki sta plesali in bosta šli študirat meedicino in ekonomijo, bi zagotovo ne bili več živi, če ne bi prišli v misijonsko skupnost. Tako je rekla »njihova« nuna. Tajda, 8.a